CELEX: 32011D0741
Language: mt
Date: 2011-11-14 00:00:00
Title: 2011/741/: Deċiżjoni tal-Kummissjoni tal- 14 ta’ Novembru 2011 b’applikazzjoni tal-Artikolu 7 tad-Direttiva 94/9/KE tal-Parlament Ewropew u tal-Kunsill dwar miżura ta’ projbizzjoni adottata mill-awtoritajiet Ġermaniżi fir-rigward tat-telefon ċellulari Expert XP-Ex-1 ATEX DE-01-11 (notifikata bid-dokument numru C(2011) 8046) Test b’relevanza għaż-ŻEE

16.11.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 297/66
            
         DEĊIŻJONI TAL-KUMMISSJONI
   tal-14 ta’ Novembru 2011
   b’applikazzjoni tal-Artikolu 7 tad-Direttiva 94/9/KE tal-Parlament Ewropew u tal-Kunsill dwar miżura ta’ projbizzjoni adottata mill-awtoritajiet Ġermaniżi fir-rigward tat-telefon ċellulari “Expert XP-Ex-1” ATEX DE-01-11
   (notifikata bid-dokument numru C(2011) 8046)
   (Test b’relevanza għaż-ŻEE)
   (2011/741/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 94/9/KE tal-Parlament Ewropew u tal-Kunsill tat-23 ta’ Marzu 1994 dwar l-approssimazzjoni tal-liġijiet tal-Istati Membri dwar l-apparat u sistemi ta’ protezzjoni maħsubin sabiex jintużaw f’ambjenti li jistgħu jkunu splużivi (1) (id-Direttiva ATEX), u partikoalrment l-Artikolu 7 tagħha,
   Billi:
   
               (1)
            
            
               L-Artikolu 2(1) tad-Direttiva 94/9/KE jgħid li l-Istati Membri għandhom jieħdu l-miżuri xierqa kollha sabiex jiżguraw li t-tagħmir, is-sistemi ta’ protezzjoni u l-mezzi li għalihom tapplika din id-Direttiva, jkunu jistgħu jitqiegħdu fis-suq u jitħaddmu biss jekk, meta installati kif imiss u mantenuti u użati għall-għan maħsub tagħhom, ma jipperikolawx is-saħħa u s-sigurezza ta’ persuni u, fejn hu l-każ, ta’ annimali domestiċi jew proprjetà.
            
         
               (2)
            
            
               L-Artikolu 7(1) tad-Direttiva 94/9/KE jistipula li meta Stat Membru jaċċerta li tagħmir, sistemi protettivi jew mezzi li juru l-marka ta’ konformità KE u li jkunu użati skont l-għan li għalih ikunu maħsuba jistgħu jipperikolaw is-sigurezza tan-nies u, fejn hu l-każ, ta’ annimali domestiċi jew ta’ proprjetà, huwa għandu jieħu l-miżuri xierqa kollha sabiex jirtira mis-suq tagħmir jew sistemi protettivi ta’ dan it-tip, jipprojbixxi t-tqegħid tagħhom fis-suq, it-tħaddim jew l-użu tagħhom, jew jirrestrinġi l-moviment liberu tagħhom. L-Istat Membru għandu jgħarraf minnufih lill-Kummissjoni bi kwalunkwe miżura ta’ dan it-tip, filwaqt li jindika r-raġuni għad-deċiżjoni tiegħu.
            
         
               (3)
            
            
               Skont l-Artikolu 7(2) tad-Direttiva 94/9/KE, il-Kummissjoni hi mitluba biex wara li tikkonsulta mal-partijiet ikkonċernati tiddikjara jekk tqisx din il-miżura ġġustifikata jew le. Jekk il-miżura titqies li hija ġustifikata, il-Kummissjoni għandha tinforma lill-Istati Membri biex dawn ikunu jistgħu jieħdu l-miżuri xierqa kollha fir-rigward tat-tagħmir jew is-sistema protettiva kkonċernata, u dan skont l-obbligi tagħhom stipulati fl-Artikolu 2(1) tad-Direttiva 94/9/KE.
            
         
               (4)
            
            
               Fis-17 ta’ Marzu 2011, l-awtoritajiet tal-Ġermanja nnotifikaw formalment lill-Kummissjoni Ewropea b’miżura ta’ projbizzjoni li tikkonċerna t-tqegħid fis-suq u l-irtirar mis-swieq/mill-ħwienet ta’ Telefon ċellulari tal-marka u t-tip XP-Ex-1, manifatturat minn Experts Intrinsic Safety Specialists, Groningsewet 7, NL-2994 LC Barendrecht, Il-Pajjiżi l-Baxxi. Skont id-dokumenti mressqa lill-Kummissjoni, dan il-prodott kien suġġett għall-proċedura ta’ studju tal-konformità msemmi fl-Artikolu 8(1)(b) tad-Direttiva 94/9/KE, iċċertifikat miċ-Ċertifikat ta’ Eżaminazzjoni tat-Tip KE Nru BKI09ATEX0014 X maħruġ minn BKIEx - ExVÁ Robbanásbiztos Berendezések Vizgáló Állomása Kft., Mikoviny Samuel u. 2-4, H-1037 L-Ungerija – Entità Notifikata Nru 1418.
            
         
               (5)
            
            
               L-awtoritajiet Ġermnaiżi indikaw li l-miżura tagħhom kienet imsejsa fuq in-nuqqas ta’ konformità tal-prodott mar-rekwiżiti essenzjali tas-saħħa u s-sigurezza msemmija fl-Artikolu 3 tad-Direttiva 94/9/KE u stabbiliti fl-Anness II, partikoalrment fil-punt 1.0.5. (L-immarkar) u 1.3 (Sorsi potenzjali ta’ qbid tan-nar), marbuta mal-aplikazzjoni ħażina tal-istandard armonizzat EN 60079-11:2007 Atmosferi splużivi - Parti 11 - Protezzjoni tat-tagħmir minn sigurezza intrinsika ‘i’ (IEC 60079-11:2006), jew ma’ nuqqasijiet fl-istess standard, li jissemma fiċ-Ċertifikat tal-Eżaminazzjoni tat-Tip KE maħruġ minn BHIEx - ExVá:
               
                           —
                        
                        
                           il-paragrafu 5.3 (il-limitu tal-enerġija u ta’ qawwa mhux konformi)
                        
                     
                           —
                        
                        
                           il-paragrafu 6.3.1.1 (id-distanzi minimi mhumiex osservati: voltaġġ 4,2 V jirrikjedi distanza ta’ 1,5 mm; id-distanza eżistenti hi madwar 0,2 mm)
                        
                     
                           —
                        
                        
                           il-paragrafu 10.5.3 (il-qawwa enerġetika mhix konformi)
                        
                     
                           —
                        
                        
                           dijagramma/tabella (kapaċitanza tal-unità ta’ ċirkwit ċentrali mingħajr elementi limitati; l-ammont massimu 299 μF huwa 3 000 darba ikbar mil-limitu permissibbli).
                        
                     
         
               (6)
            
            
               L-awtoritajiet Ġermaniżi ressqu l-Ordni ta’ Regierungspräsidium Darmstadt Unit IV/Wiesbaden b’informazzjoni dwar il-projbizzjoni fuq il-bejgħ tat-telefon ċellulari Expert XP-Ex-1, flimkien mar-raġunijiet rilevanti, rapporti u ittri, u rapport ta’ Kwalità minn KEMA Nru 211518000/A dwar it-telefon ċellulari XP-Ex-1, biex isostnu s-sejbiet tagħhom.
            
         
               (7)
            
            
               Skont l-awtoritajiet Ġermaniżi, it-telefon ċellulari ma jissodisfax ir-rekwiżiti essenzjali ta’ saħħa u s-sigurezza tad-Direttiva 94/9/KE għat-tagħmir elettriku tal-Kategorija 2: jista’ jipproduċi xrar perikoluż fil-każ ta’ ħsarat, u għalhekk ma jissodisfax ir-rekwiżiti intrinsiċi għal stat fejn is-sigurezza hi mħarsa. L-awtoritajiet Ġermaniżi jikkonkludu li dan il-prodott mhux sikur għall-użu f’ambjenti fiż-Żona 1 (il-Kategorija 2G) u li jirrappreżenta periklu reali ta’ qbid tan-nar fl-użu intiż.
            
         
               (8)
            
            
               Fit-8 ta’ April 2011, il-Kummissjoni kitbet lill-manifattur – Experts Intrinsic Safety Specialists – u lill-Entità Notifikata li ħarġet iċ-Ċertifikat tal-Eżaminazzjoni tat-Tip KE – BHIEx - ExVá ExVÁ Robbanásbiztos Berendezések Vizgáló Állomása Kft. – fejn stednithom jikkomunikaw l-osservazzjonijiet tagħhom dwar il-miżura li ħadu l-awtoritajiet Ġermaniżi.
            
         
               (9)
            
            
               Sa issa, ma waslet l-ebda risposta.
            
         
               (10)
            
            
               Fid-dawl tad-dokumentazzjoni disponibbli, u tal-kummenti jew l-assenza tagħhom mill-partijiet ikkonċernati, il-Kummissjoni tqis li t-telefon ċellulari “Expert XP-Ex-1” jonqos milli jikkonforma mar-rekwiżiti tas-saħħa u tas-sigurezza msemmija fl-Artikolu 3 tad-Direttiva 94/9/KE u stabbilit fl-Anness II, partikolarment fil-punti 1.0.5 (L-immarkar) u 1.3 (Potential ignition sources). Dawn in-nuqqasijiet fil-konformità u dawk tekniċi rilevanti jwasslu għal riskji serji għall-utenti,
            
         ADOTTAT DIN ID-DEĊIŻJONI:
   Artikolu 1
   Il-miżura meħuda mill-awtoritajiet tal-Ġermanja li jipprojbixxu t-tqegħid fis-suq u l-irtirar mis-suq/mill-ħwienet tat-telefon ċellulari, tal-marka u t-tip “Expert XP-Ex-1”, manifatturat minn Experts Intrinsic Safety Specialists, hi ġustifikata.
   Artikolu 2
   Din id-Deċiżjoni hi indirizzata lill-Istati Membri.
   
      Magħmul fi Brussell, l-14 ta’ Novembru 2011.
      
         
            Għall-Kummissjoni
         
         Antonio TAJANI
         
            Viċi-President
         
      
   
   
      (1)  ĠU L 100, 19.4.1994, p. 1.